text: Kommune kaster sig ud i floorball
  29 juni 2016 kl. 09.04
  I Haderslev Kommune skal et nyt projekt udnytte de mange gavnlige effekter ved floorball.
  DGI Sønderjylland og Haderslev Kommune har indgået et samarbejde om floorball, som blandt andet betyder, at foreningerne i Starup UIF og Vilstrup U&I har kunnet tilbyde specielle motionsfloorballhold til kvinder.
  De kvindelige deltagere i Starup og Vilstrup er blevet testet inden deres første træning af en sundhedsfaglig medarbejder fra Haderslev Kommune, og de er nu igen blevet testet efter 12 uger. Deltagerne på begge hold har forbedret deres kondital og nogle af kvinderne tabte 4 kg rent fedt i løbet af de 12 uger.
  - Både foreninger og ikke mindst kvinderne ser ud til at have taget floorball til sig. Det er rart, at der er så god opbakning til det initiativ, udvalget har været med til at sætte i gang, siger formand for Sundheds og Forebyggelsesudvalget, Preben Holmberg (V), i en pressemeddelelse.
  Udvalget har i år bevilliget 19.000 kroner for at få floorball mere på banen i kommunen.
  